ET Euroopa Liidu Teataja C 70/7

Väikese muudatuse heakskiitmise taotluse avaldamine kooskõlas määruse (EL) nr 1151/2012 artikli 53 lõike 2 teise lõiguga

(2016/C 70/04)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„MONTASIO”

ELi nr: IT-PDO-0117-01380 – 2.10.2015

KPN ( X ) KGT ( ) GTT ( )

1. Taotlejate rühm ja õigustatud huvi

Nimi: Consorzio per la Tutela del Formaggio Montasio Aadress: Vicolo Resia, 1/2 33033 Codroipo (UD) ITALIA Tel. +39 0432912052 E-post: info@formaggiomontasio.net

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☒ Toote kirjeldus — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☐ Muu (täpsustada)

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Toote kirjeldus

Selleks et pakkuda tarbijatele ja levitada müügikohtades selgemat teavet, lisati kaubanduslik kirjeldus, mis võimaldab juustu laagerdumise etappi läbipaistvamalt ja ühesemalt kindlaks teha.

Praegune sõnastus: „Juustu „Montasio” võib turustada tervelt või portsjonitena pärast juustu vähemalt 60-päevast laagerdumist.”

Uus sõnastus: „Juustu „Montasio” võib turustada tervelt või portsjonitena pärast juustu vähemalt 60-päevast laagerdumist.

Juustu „Montasio” võib turustada tervelt või portsjonitena selgitusega fresco (värske) pärast juustu vähemalt 60-päevast laagerdumist; selgitusega mezzano (seisnud) pärast juustu vähemalt 120-päevast laagerdumist; selgitusega stagionato (laagerdunud) pärast juustu vähemalt 10-kuulist laagerdumist; selgitusega stravecchio (vana) pärast juustu vähemalt 18-kuulist laagerdumist.”

Tootmismeetod

Veisekasvatuse puhul lubati sõnaselgelt kasutada ettenähtud tõugude ristandeid.

Praegune sõnastus: „Peamiselt kasvatatavad veisetõud on Bruna alpina, Pezzata Rossa Italiana ja Pezzata Nera”.

Uus sõnastus: „Geograafilises piirkonnas peamiselt kasvatatavad veisetõud on Bruna alpina, Pezzata Rossa Italiana ja Pezzata Nera ning nende ristandid.”

Sööda puhul jäeti välja teravilja, kuiv- ja haljassööda ning silo protsendivahemik, selle asemel esitati söödaliikide osakaalu ühtne protsendinäitaja. Nii saavad tootjad oma karjakasvatust mõistlikumalt hallata ning kontrolliasutus saab kõnealuse kohustuse täitmist tõhusamalt kontrollida.

Tänu söödas oleva kuiv- ja haljassööda ülemmäära väljajätmisele võib lehmi sööta laktatsiooniperioodi lõpus ka üksnes kuiv- ja haljassöödaga; see on veisekasvatuses levinud tava, mis muudab lehmade kinnijäämise lihtsamaks ning võimaldab kohandada söötmist, vähendades toiduratsiooni vastavalt laktatsiooni lõpetanud lehma vajadustele.

Praegune sõnastus: „Lehmade söödast vähemalt 75–85 % moodustab teravili, kuiv- ja haljassööt ning silo. Ülejäänud 15–25 % moodustavad jõusööt ja valgukoogid. Lubatud on kasutada mineraalaineid ja vitamiine. 60 % söödast on pärit asjaomasest geograafilisest piirkonnast.”

Uus sõnastus: „Lehmade söödast vähemalt 60 % moodustab täisteravili, kuiv- ja haljassööt ning silo. Ülejäänud osa koosneb jõusöödast ja/või valgukookidest. Lubatud on kasutada mineraalaineid ja vitamiine. 60 % söödast on pärit asjaomasest geograafilisest piirkonnast.”

KOONDDOKUMENT

„MONTASIO”

ELi nr: IT-PDO-0117-01380 – 2.10.2015

KPN ( X ) KGT ( )

1. Nimetus

„Montasio”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

„Montasio” on lehmapiimast valmistatud keskmise või pika laagerdumisajaga juust, mis on silindrilise kujuga, sirge või peaaegu sirge küljega ning alt ja pealt tasane või kergelt kumer. „Montasio” juust on valmistatud pastöriseerimata piimast, millele on lisatud üksnes looduslikke piimhappebaktereid või lubatud fermente. Juust peab olema laagerdunud vähemalt 60 päeva ning selle niiskustaset tuleb kontrollida kümnendal ja kuuekümnendal päeval võetud proovide alusel. Kuuekümnendal laagerdumispäeval peab KPNiga „Montasio” hõlmatud juust olema järgmiste omadustega: niiskusesisaldus mitte üle 36,72 %; rasvasisaldus kuivaines: vähemalt 40 %; kaal: 6–8 kg; läbimõõt: 30–35 cm; külgmine serv: kuni 8 cm; koorik: sile, ühtlane ja elastne; sisu: tihe, väheste silmakestega; värvus: naturaalne, kergelt õlgkollane; lõhn: iseloomulik; maitse: mahe, pikema laagerdumisajaga „Montasio” puhul pikantne.

Juustu „Montasio” võib turustada tervelt või portsjonitena selgitusega fresco (värske) pärast juustu vähemalt 60-päevast laagerdumist; selgitusega mezzano (seisnud) pärast juustu vähemalt 120-päevast laagerdumist; selgitusega stagionato (laagerdunud) pärast juustu vähemalt 10-kuulist laagerdumist; selgitusega stravecchio (vana) pärast juustu vähemalt 18-kuulist laagerdumist.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juustu „Montasio” valmistatakse tootmispiirkonna farmidest kogutud piimast. Geograafilises piirkonnas peamiselt kasvatatavad veisetõud on Bruna alpina, Pezzata Rossa Italiana ja Pezzata Nera ning nende ristandid. Farmis säilitamise ajal ei lisata piimale säilitusaineid ning selle termiline töötlemine ei ole lubatud, välja arvatud jahutamine kuni 4 °C-ni.

Lehmade söödast vähemalt 60 % moodustab teravili, kuiv- ja haljassööt ning silo. Ülejäänud osa koosneb jõusöödast ja/või valgukookidest. Lubatud on kasutada mineraalaineid ja vitamiine. 60 % söödast on pärit asjaomasest geograafilisest piirkonnast.

Keelatud on kasutada sööta, mida juustutootmise traditsioonide kohaselt loetakse kalgendumist pärssivaks, näiteks soistelt aladelt või suure liiklusintensiivsusega teede äärest pärit sööt. Lehmadele ei ole lubatud sööta köögivilja, puuvilja, rapsi, riisi töötlemise kõrvalsaadusi, loomset jahu, meditsiiniliseks eriotstarbeks ettenähtud toitu, värsket, pressitud või sileeritud peedipulpi, õlle- või destilleeritud toodete kõrvalsaadusi, silo (välja arvatud heina- või maisisilo) ning puuvilja, peedi, õlle või destilleeritud toodete tööstusliku töötlemise käigus tekkinud saadustest valmistatud silo.

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid (loomade kasvatamine ja piima tootmine, kalgendamine, kalgendi töötlemine, juustu vormimine, nõrutamine, soolamine ja laagerdumine) peavad toimuma punktis 4 määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toode on äratuntav juustu sisse erivormiga vormitud originaalitunnuse järgi, millele on märgitud tootja kood, provintsi tähis ja tootmise kuupäev (aasta, kuu, päev). KPNiga „Montasio” hõlmatud juustu päritolumärgis koosneb sõnast „montasio”, mis on juustu küljel viltu õigetpidi ja tagurpidi kirjutatuna (joonis 1).

Kõnealune päritolumärgis pannakse ühinenud või eraldiseisvate ettevõtete kogu toodangule, mis on valmistatud vastavalt spetsifikaadile.

Joonis 1

Nimetuse logol on stiliseeritud suur M-täht ning selle all kiri „MONTASIO”. Logos kasutatakse alati kirjatüüpi „HORATIO”. Logo puhul järgitakse alati joonisel 2 esitatud proportsioone (nt laius 8 cm ja kõrgus 6 cm).

Joonis 2

Kui kogu tootmisprotsess alates piima tootmisest kuni vähemalt kuuekümnepäevase laagerdumiseni toimub piirkonnas, mida loetakse kehtivate riiklike õigusaktide kohaselt mägipiirkonnaks, mis kuulub KPNiga „Montasio” hõlmatud juustu tootmispiirkonna alla, võib juustul olla märgis „prodotto della montagna” (mäestikutoode). Sel juhul lisatakse juustupõhjale silt, millel on sõnade „prodotto della montagna” lühend PDM.

Juustu „Montasio” puhul, mille laagerdumisaeg on üle 100 päeva, võib ühendus Consorzio per la Tutela del Formaggio Montasio kõigi ühinenud või üksiktootjate taotlusel ning pärast juustu kontrollimist lisada juustuketta küljele selleks ettenähtud kohta päritolunimetuse logo (joonis 2) põletusmärgi.

4. Geograafilise piirkonna täpne määratlus

KPNiga juustu „Montasio” tootmispiirkond hõlmab järgmisi maakondi: Friuli-Venezia Giulia, kogu territoorium; Veneto: Belluno ja Treviso provintsi kogu territoorium ning Padova ja Venezia provintsi territooriumi järgmiselt määratletud osa: „Treviso ja Padova provintsi piiride lõikumiskohast piki Padova provintsi piiri kuni Serenissima kiirteeni. Edasi mööda kiirteed kuni Brenta jõge ületava maanteesillani ning seejärel piki jõesängi kuni jõesuudmeni.”

5. Seos geograafilise piirkonnaga

Juustu omadused on seotud tootmispiirkonna ja sealse kliimaga. Piirkond on suures osas mägine või asub mäenõlvadel, kus veel praegugi tegeletakse loomade mägi- ja tavakarjatamisega. See mõjutab ka piimalehmadele antava sööda kvaliteeti.

Aastatel 1773/1775 lisati „Montasio” juust San Daniele ja Udine hinnakirja. See annab kinnitust „Montasio” turustamise kohta ja näitab, et tegemist ei olnud üksnes kohaliku või piirkonnas tarbimiseks ettenähtud tootega. „Montasio” tihedast sidemest piirkonnaga annab tunnistust ka selle tootmise oluline mõju ühistute tegevusele. „Montasio” juust ja selle tootmise tehnilised iseärasused levisid kiiresti Friulis ja Veneto idaosas. Ja seda mitte üksnes tänu inimeste tegevusele ja struktuuri loomisele (juustuühistute või juustumeistrite kooli asutamine) – kuuekümnendatel aastatel tegutses seal üle 650 juustukoja –, vaid tänu keskkonnale, kust selline tootmisviis alguse sai ja ilma milleta ei oleks toimunud kirjeldatud arengut.

Tootmispiirkonnale on iseloomulik see, et Itaalia idapoolses osas on alati olnud kevadel ja sügisel palju sademeid, mis loovad soodsad tingimused piimalehmade pidamiseks vajalikele rohumaadele ja teravilja (nisu ja oder) kasvatamiseks. Märkimata ei saa jätta ka maisikasvatuse olulisust, sest maisi antakse loomadele toorsööda ja silona. Mõned aastad tagasi hakati tootmispiirkonnas kasvatama ka sojauba, mida kasutatakse proteiinirohkuse tõttu söödalisandina.

Juustu „Montasio” peamine eripära on see, et juust sobib nii keskmise kestusega kui ka pikaajaliseks laagerdamiseks. Itaalia juustude seas kuulub „Montasio” poolkõvade juustude hulka. Kuna nimetatud juustu võib laagerdada kuni 36 kuud, on ta samuti üks vähestest pika laagerdumisajaga kõvadest juustudest.

„Montasio” juustu eripärana võib nimetada ka selle vormi suurust.

Lisaks on kaitstud päritolunimetusega „Montasio” juustu spetsifikaadi kohaselt keelatud kasutada pastöriseeritud piima, et säilitada, nii palju kui võimalik, tootmispiirkonna piimale iseloomulikku bakterisisaldust.

Lisatavate piimhappebakterite kogus on väike (umbes 1 %), kuumutamine toimub madalal temperatuuril (42–48 °C) ning nõrutamine ja vormimine tagavad juustu poolkõva tekstuuri ja ligikaudu 36 % niiskusesisalduse pärast kahe kuu pikkust laagerdumist, mis on minimaalne laagerdumisaeg enne turustamist.

Juustu „Montasio” kujunemiskeskkond on selle tootmiseks ja levikuks kõige sobivamate mikrobioloogiliste omadustega. Tõepoolest, juustus „Montasio” esineb termofiilset mikroobifloorat, mis võimaldas vanasti ja võimaldab ka praegusel ajal valmistada ainulaadset juustu, mida tarbitakse nii värskelt (tänapäeval vähemalt kahe kuu vanuselt, sest juustu toodetakse pastöriseerimata piimast) kui ka laagerdunult (kuni 36 kuud). Laagerdumise jooksul muutuvad organoleptilised omadused, nagu tekstuur, maitse ja lõhn, ning seda tänu just tootmispiirkonna rohumaade ja karjamaade bakterioloogilistele omadustele.

Pärast kahekuulist laagerdumist on „Montasio” juustul poolkõva konsistents ja õrn lõhn, mis meenutab juustu valmistamiseks kasutatud piima lõhna. Kui laagerdumisaeg pikeneb ja niiskusesisaldus väheneb, muutub „Montasio” juustu lõhn tugevamaks ja kergelt pikantseks ning konsistents tihkemaks ja pudedamaks.

Kuna loomapidamise meetodid ja kultuuride kasvatamine on täiustunud ning lüpsmisviisid on muutunud üha hügieenilisemaks, on juustu „Montasio” valmistamisel muutunud vajalikuks lisada piimale mikroorganisme. Piimale hakati lisama tootmispiirkonna piimast pärit piimhappebaktereid (mille hulgas on palju kokke ja vähe kepikesi) ning tänaseks on see tava üldlevinud.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza” („Kvaliteet ja ohutus”) (ekraani ülemises paremas osas), seejärel linki „Disciplinari di Produzione all’esame dell’UE” („ELile hindamiseks esitatud spetsifikaadid”).

(1) ELT L 179, 19.6.2014, lk 17.

(2) ELT L 343, 14.12.2012, lk 1.